戲詠老農觀稻以秋字爲韻  其一
作者：方回
朝代：宋

paragraphs: 扶杖行阡陌，秔秈極望秋。
兒孫邀按視，父宿聽分抽。
村佃同黄馘，山妻對白頭。
負禾難努力，拾穗尚明眸。
糞薄嫌苗瘠，耘遲訝草留。
後生無乃懶，今歲更奚尤。
糴價先朝賤，租期舊尹優。
邇來非昔比，誰復爲儂憂。
路遠筋骸倦，風凉咳唾稠。
採壺炊破甑，啖茹薦新篘。
一飯都能幾，三杯即告休。
堆場喧鳥雀，隘巷集羊牛。
幼稚茅茨候，驩呼果栗求。
雖無玉鳩賜，端勝富民侯。